《春夕同李考功道旧》
明代·高叔嗣

下马春庭夕，明灯夜雨深。
人多新岁感，日有故园心。
磨灭名题柱，凄凉卖赋金。
十年同省旧，谁念各如今。

作者简介：（1502—1538）明河南祥符人，字子业。号苏门山人。嘉靖二年进士。授工部主事，改吏部。历稽勋郎中。出为山西左参政，断疑狱，人称为神。迁湖广按察使。卒官。少受知李梦阳，与马理、王道切磋文艺。有《苏门集》。